Curs 4 
30 octombrie 


LOGICĂ 


Continuare la C3: 

Prin urmare, există trei tipuri de temeiuri: 

a) Necesare, dar nu şi suficiente; 

b) Suficiente, dar nu şi necesare; 

c) Necesare şi suficiente. 

Un temei este suficient atunci cînd, dacă propoziţia utilizată ca 
temei este adevărată, devine imposibil ca propoziţia întemeiată să fie 
falsă. 

Un temei este necesar atunci cînd propoziţia utilizată ca temei este 
indispensabilă pentru propoziţia care urmează să fie întemeiată. 

Dacă p este temei suficient pentru q, atunci q este temei necesar, 
dar nu şi suficient pentru q. (vezi exemplul cu Eminescu şi Creangă). 

Există şi situaţii de excepţie, atunci cînd sunt invocate temeiuri 
care nu sunt nici necesare, nici suficiente. 

Exemplu: 

P1: Liviu Rebreanu este autorul romanului "Răscoala". 

"Temei" pentru P1: Liviu Rebreanu a fost contemporan cu 
evenimentele din 1907. 


Din punct de vedere logic, doar două dintre tipurile de temei 
considerate sunt admisibile: ce/e suficiente, dar nu şi necesare (b), şi cele 
necesare şi suficiente (c). De aici decurge 

Principiul raţiunii suficiente: 

Fie p şi q două propoziţii. 

I. Dacă p este temei suficient pentru q, atunci relaţia dintre cele 
două propoziţii are următoarea formulare exactă: "Dacă p, atunci q." 

Formularea "Dacă p, atunci q" este o propoziţie compusă din 
propoziţiile p şi q cu ajutorul unui operator logic numit operator 
conditional (dacă..., atunci...). Propoziția p se numeşte antecedent, iar 
propoziţia q se numeşte consecvent. 

"Dacă p, atunci q" este adevărată numai dacă nu se întîmplă ca p 
să fie adevărată, iar q să fie falsă. 

II. Dacă p este temei necesar şi suficient pentru p, relaţia dintre 
cele două propoziţii are următoarea formulare: "Dacă şi numai dacă p, 
atunci q". 

Operatorul logic "dacă şi numai dacă..., atunci..." se numeşte 
echivalent logic. 


În condiţiile în care acest principiu, al raţiunii suficiente, nu ar fi 
respectat, discursul teoretic îşi pierde caracterul de a fi raţional, ceea ce 
înseamnă că avansarea unor concluzii sau soluţii în asemenea cazuri stă 
sub semnul arbitrariului. În schimb, respectarea acestui principiu conferă 
tuturor afirmațiilor, concluziilor, un caracter întemeiat. 


Concluzie: 


Cele patru principii de raționalitate şi calităţile pe care le conferă 
demersului raţional: 

|. Principiul identităţii: claritate şi precizie; 

II. Principiul necontradicţiei: coerenţă; 

III. Principiul terţului exclus: consecvență şi rigoare demonstrativă; 

IV. Principiul raţiunii suficiente: caracter întemeiat. 


Analiza limbajului 


Discuţia despre limbaj a reprezentat şi continuă să reprezinte o 
temă de mare interes pentru o multitudine de domenii, inclusiv 
psihologie. Explicaţia ţine de valenţele pe care le are limbajul, atît din 
perspectiva vieţii noastre spirituale, cît şi din cea a relaţiilor interumane. 

Pe de o parte, atit este clar că atît sentimentele, cît şi gîndurile 
noastre nu pot fi exteriorizate altfel decit prin intermediul limbajului. Pe 
de altă parte, gindurile care se nasc în mintea cuiva nu pot fi transmise, 
făcuse cunoscute altcuiva decit prin intermediul limbajului. Interesul trezit 
de studiul limbajului pentru o largă categorie de specialişti a făcut să se 
nască şi o serie de controverse, de dispute în legătură cu caracterizarea 
limbajului, cu funcţiile lui etc. 

Pentru a evita obiecțiile ce ar putea decurge din aceste opinii 
diferite, vom adopta o definiţie foarte cuprinzătoare şi generală: 


Limbajul este un sistem complex de semne şi de reguli privitoare 
la utilizarea respectivelor semne. 


Este uşor de observat că această definiţie pleacă de la ideea că în 
structura unui limbaj există două componente: 

- lexicul sau vocabularul, adică totalitatea semnelor caracteristice 
acelui limbaj; 

- gramatica, adică totalitatea regulilor referitoare la utilizarea 
semnelor. 

Pentru noi, desprinderea particularităţilor generale ale limbajului 
pleacă de la ideea de semn ca element fundamental al limbajului. 


Semnul 

Departe de a fi un element compact, nediferenţiat în interior, 
semnul poate fi considerat un întreg alcătuit din trei componente: 
substratul material, sensul sau înțelesul şi regula de semnificație. 


1. Substratul material al semnului constă dintr-un fenomen 
fizic perceptibil. 

Pe de o parte, ca fenomen fizic, semnul are materialitate, ţine de 
lumea exterioară; pe de altă parte, el este accesibil simţurilor. 

Cele mai obişnuite semne sunt cuvintele, caracteristice limbajului 
natural. Pentru producerea cuvintelor există două variante: rostirea şi 
scrierea. In cazul rostirii cuvintelor, substratul material constă din undele 
acustice produse de aparatul fonator al vorbitorului, receptate prin 
intermediul analizatorului auditiv. În cazul scrierii cuvintelor, fenomenul 


fizic cu rol de substrat material este reprezentat de combinaţiile de litere 
notate cu ajutorul unui instrument de scris pe un material, receptat de 
văz. 

Alt exemplu: mercaptanul din gazul metan are şi el rolul de semn; 
substratul material în acest caz este mirosul caracteristic acestei 
substanţe volatile, receptat de simţul olfactiv. 


Nu orice fel de fenomen fizic accesibil simţurilor noastre are rolul 
de substrat material al unui semn. Mai exact, pentru ca un fenomen fizic 
să reprezinte un semn, el trebuie să îndeplinească alte două condiţii în 
raport cu cele discutate: 

1. Trebuie să fie produs de o persoană, de o fiinţă umană; 

2. Persoana care l-a produs trebuie să nu fi făcut acest lucru 
accidental sau cu altă motivaţie decit intenţia de a lega de el un anumit 
înţeles. 

Din condiţia 1 decurge că limbajul este un fenomen uman, iar din 
condiţia 2 decurge că limbajul, prin însăşi natura sa, are un caracter 
intenţionat. 

Din acest punct de vedere rezultă că o serie de fenomene fizice, 
accesibile simţurilor noastre, nu reprezintă semne, deşi la nivelul 
cunoaşterii comune se vorbeşte despre ele ca fiind semne. Exemple: 
venirea rîndunelelor primăvara, febra unui bolnav de gripă. Acestea sunt 
reacţii, fenomene naturale produse pe baza legilor naturale, independent 
de voinţa noastră. Ele au un rol în raport cu comportamentul nostru: ne 
orientează atenţia către anumite fenomene, naturale şi ele. Se numesc 
simptome ale unei stări de fapt şi NU sunt elemente de limbaj. 


Substratul material este o componentă obligatorie a semnului. Să 
presupunem, prin absurd, că un asemenea fenomen nu ar intra în 
componenţa unui semn; astfel ajungem la o concluzie inacceptabilă: 
imposibilitatea de exteriorizare a gîndurilor şi sentimentelor noastre. 


2. Sensul sau înţelesul semnului. 

Este un element de natură subiectivă, un produs al conştiinţei 
noastre, un gind sau un sentiment pe care persoana care a produs 
substratul material al semnului l-a legat de acesta. Prin intermediul 
sensului, limbajul este inerent legat de lumea noastră interioară şi, sub 
acest aspect, limbajul este un fenomen de conştiinţă. 

Sensul constă din informaţia pe care o recepționăm atunci cînd a 
fost produs un anume semn. El are un rol fundamental din perspectiva 
utilizării limbajului: pe baza sensului care îi este specific, semnul poate fi 
utilizat ca denumire sau nume pentru ceva. 

Unele cuvinte au sensuri diferite 
broască). 

Obiectul la care trimite sensul unui semn se numeşte referent sau 
denotat al semnului. Dacă se schimbă sensul unui cuvînt, se schimbă şi 
denotatul. 


A 


n împrejurări diferite (Ex: 


La rîndul său, sensul participă în mod necesar la alcătuirea 
semnului. 


Întrucît limbajul este inerent naturii umane şi limbajul are oarecare 
autonomie în raport cu gindirea, putem să ne imaginăm simulacre de 
cuvinte. 

Exemplu: Piroţii carulează elatic. 

Cuvintele din propoziţia de mai sus nu aparţin limbii române, 
pentru că nu au nici un înţeles (nici un vorbitor de limbă română nu le 
poate găsi un sens). 

Aşadar, fără sens nu există limbaj. 


3. Regula de semnificaţie 

Are forma unei prescripţii, a unei norme care arată (impune) ca de 
un anume fenomen fizic cu rol de substrat material al unui semn să legăm 
un anume înţeles. 


Există două forme de limbaj: limbaje naturale (limbile materne) şi 
limbaje artificiale (limbajul Morse, limbajul chimiştilor, limbajul matematic, 
semnele de circulaţie etc.) 

Principala diferenţă între aceste două forme de limbaj este faptul 
că limbajele naturale au devenit ceea ce sunt astăzi pe baza unei istorii 
îndelungate, adică istoria comunităţii care foloseşte acel limbaj, în timp ce 
limbajele artificiale au fost inventate de o persoană sau o comunitate 
ştiinţifică, cu scopul de a fi utilizate în domenii specializate. 

În cazul limbajului natural, regulile de semnificaţie sunt tacite, nu 
sunt evidente; ele apar ca urmare a felului în care s-au format şi a 
scopului lor. În cazul limbajului artificial, regulile de semnificaţie sunt 
inventate, o dată cu limbajul în sine, şi trebuie conştientizate în timpul 
utilizării lor. 

Fără reguli de semnificaţie, limbajul nu mai poate fi instrument de 
comunicare. 


Ţinînd cont de toate acestea, putem defini semnul după cum 
urmează: 
Semnul este un fenomen fizic perceptibil, produs de cineva, şi de care 
persoana care l-a produs a legat un anumit înțeles, în conformitate cu o 
anumită regulă de semnificație. 


